Ara l-infografika sħiħa Il-Kunsill adotta lista riveduta tal-UE ta' ġurisdizzjonijiet li ma jikkooperawx għal finijiet ta' taxxa. Minbarra l-ħames ġurisdizzjonijiet li kienu diġà elenkati, il-lista riveduta tal-UE ta' ġurisdizzjonijiet li ma jikkooperawx issa tinkludi wkoll l-għaxar ġurisdizzjonijiet li ġejjin: Aruba, Barbados, il-Belize, il-Bermuda, Dominica, Fiġi, il-Gżejjer Marshall, l-Oman, l-Emirati Għarab Magħquda, Vanuatu. Dawk il-ġurisdizzjonijiet ma implimentawx l-impenji li kienu għamlu lill-UE sal-iskadenza maqbula. L-Anness II tal-konklużjonijiet, li jkopri ġurisdizzjonijiet b'impenji pendenti, jirrifletti wkoll l-estensjonijiet tal-iskadenzi mogħtija lil xi ġurisdizzjonijiet biex jgħaddu r-riformi meħtieġa biex iwettqu l-impenji tagħhom. Illum temmejna l-ewwel rieżami komprensiv tal-lista tal-UE ta' ġurisdizzjonijiet li ma jikkooperawx. Minn meta ġiet adottata l-ewwel darba tard fl-2017, il-lista tat prova tas-siwi tagħha billi mbuttat 'il quddiem b'mod kooperattiv l-aġenda tal-UE li jittejbu l-prattiki globali tat-taxxa, il-ġlieda kontra l-evitar tat-taxxa u t-titjib tal-governanza tajba u t-trasparenza: aktar minn 30 ġurisdizzjoni diġà wettqu l-impenn tagħhom li jgħaddu r-riformi tat-taxxa. Eugen Teodorovici, ministru għall-finanzi tar-Rumanija Il-lista, li hija parti mill-istrateġija esterna tal-UE għat-tassazzjoni kif definita mill-Kunsill, hija maħsuba biex tikkontribwixxi fl-isforzi li għaddejjin biex tipprevjeni l-evitar tat-taxxa minn korporazzjonijiet u tippromwovi l-governanza tajba tat-taxxa madwar id-dinja. Il-ħidma fuq il-lista bdiet f'nofs l-2016 fil-grupp ta' ħidma tal-Kunsill responsabbli għall-implimentazzjoni ta' kodiċi ta' kondotta tal-UE dwar it-tassazzjoni tal-intrapriżi. F'Novembru 2016, il-Kunsill qabel dwar il-proċess li għandu jiġi segwit u stabbilixxa l-kriterji għall-iskrinjar ta' ġurisdizzjonijiet ta' pajjiżi terzi, jiġifieri: x'għandha tissodisfa ġurisdizzjoni biex titqies konformi mat-trasparenza fiskali; x'għandha tissodisfa ġurisdizzjoni biex titqies konformi mat-tassazzjoni ġusta; li qed jiġu implimentati standards minimi kontra l-BEPS tal-OECD (l-erożjoni tal-bażi tat-taxxa u trasferiment tal-profitti). Abbażi ta' dan, f'Diċembru 2017 il-Kunsill approva u ppubblika konklużjonijiet li fihom lista tal-UE ta' ġurisdizzjonijiet li ma jikkooperawx fi kwistjonijiet ta' tassazzjoni. Il-Kunsill qabel ukoll dwar il-proċess ulterjuri, u rrakkomanda miżuri 'difensivi' fir-rigward tal-ġurisdizzjonijiet elenkati. L-ewwel lista ġiet stabbilita wara skrinjar ta' 92 ġurisdizzjoni ta' pajjiżi terzi kkonċernati mwettaq matul l-2017 u kien magħmul mill-ġurisdizzjonijiet li ma ħadux impenji serji biex jindirizzaw nuqqasijiet identifikati mill-UE. Il-biċċa l-kbira tal-impenji meħuda minn ġurisdizzjonijiet ta' pajjiżi terzi kienu bi skadenza ta' tmiem l-2018, filwaqt li l-adozzjoni tagħhom fil-liġi nazzjonali ġiet immonitorjata bir-reqqa fil-livell tekniku mill-Grupp dwar il-Kodiċi tal-Kondotta dwar it-tassazzjoni tal-intrapriżi sal-bidu ta' din is-sena. Il-Kunsill adotta l-lista riveduta tal-UE ta' ġurisdizzjonijiet li ma jikkooperawx li tirriżulta minn dan l-eżerċizzju u approva s-sitwazzjoni attwali riveduta fir-rigward tal-impenji pendenti. Il-ħidma fuq il-lista tal-UE ta' ġurisdizzjonijiet li ma jikkooperawx hija proċess dinamiku. Il-Kunsill ser ikompli jirrieżamina u jaġġorna regolarment il-lista fis-snin li ġejjin, filwaqt li jqis l-iskadenzi li jevolvu għall-ġurisdizzjonijiet biex iwettqu l-impenji tagħhom u l-evoluzzjoni tal-kriterji għall-elenkar li l-UE tuża biex tistabbilixxi l-lista. Ara l-paġna tal-laqgħa